Internetis tegutsev sendioksjon on järjekordne omanikele suuri kasumeid tootev äriidee, mis meelitab SMS-pakkumisi tegema ja võib teismeliste mobiilikasutajate vanemate rahakotti ootamatu ja valusa augu lüüa.    Sendioksjon meelitab madalate alg- ja lõpphindadega, ent tegelik osalemiskulu sõltub sellest, mitu pakkumist teha.    Näiteks praegu 206,64-kroonise pakkumishinnaga esilehel oleva  motorolleri eest on tehtud juba 2296 pakkumist ja firma on poes 15 900 krooni maksva sõiduriista hinna tagasi teeninud juba kuni kahekordselt.    Reeglite järgi algab iga toote pakkumishind nullist ja iga järgmine pakkumine kergitab seda kõigest 9 sendi võrra, aga pakkumise tegemine maksab 7,7 kuni 15 krooni.    500 krooni kaupa panga kaudu krediiti lisades maksab ühe pakkumise tegemine 7,7 krooni. SMSi kaudu pakkumise tegemine maksab 15 krooni.    Esimese hooga tundub odav, ent lihtne  aritmeetiline tehe näitab, et oksjonihind 200 krooni toob sendioksjoni omanikule käivet 17 088 kuni 33 333 krooni.    Postimees.ee lugeja tõi oma kirjas näiteks oksjonil olnud positsioneerimisseadme Tomtom OneXL GPS, mille hind poes on 3799 krooni. Oksjonihaamer kukkus 371,34-kroonise hinna juures. Selleks olid sendioksjoni fännid teinud 4126 pakkumist, mis liigutasid nende taskutest firma arvele 31 728 kuni 61 890 krooni sõltuvalt sellest, millist pakkumise tegemise viisi kliendid kasutasid.    See tähendab, et sendioksjonit pidav firma OÜ Premium Enterprises sai toote poehinna tagasi 7- kuni 15-kordselt.    Firma esindaja Antti Pelli ütles Postimees.eele, et neil on ka vastupidiseid näiteid. Eile oksjonil olnud 32 tolline LCD televiisor müüdi lõpphinnaga alla 10 krooni. See konkreetne toode olevat sendioksjonile toonud üle 10 000 krooni kahjumit.    Samas tegid uljad oksjonil osalejad ka kõnealuse teleri eest siiski 107 pakkumist ning kulutasid 822 kuni 1605 krooni.  Õnnelikul võitjal läks seekord muidugi hästi, ent teised pakkujad jäid oma rahast lihtsalt ilma.    Antti Pelli sõnul on nende oksjonitel osalejatest alaealisi alla ühe protsendi. Samas vihjavad Postimees.ee lugejad oma kirjades sendioksjonile kui järjekordsele teismelisi mobiilikasutajaid ahvatlevale «teenusele», mis nende vanemate rahakotti ootamatu ja valusa augu võib lüüa.    Antti Pelli rääkis, et nemad võtsid oma kahe kuu eest tegevust alustanud oksjoniveebi loomisel eeskuju  vastavatest Soomes tegutsevatest firmadest.    Marti Aavik, Postimees.ee